פלור ודלפינה מגלות שלורנסו ודלפינה נשואים ולאחר מכן מתכננים להתחתן אך התואר של מקסימו קובע כי הוא יוכל להתחתן עם פלור רק בעוד שנתיים, בעקבות זה מקסימו מוותר על המלכות ועל התואר רוזן כדי להתחתן עם פלור ושניהם מתחתנים מול אלפי אנשים ברוב פאר והדר.
שידור הסדרה.
העונה הראשונה של פלוריסיינטה החלה את שידורה בארגנטינה ב-15 במרץ 2004.
בחודשים הראשונים לשידורה, התוכנית נחשבה להצלחה בינונית ולעיתים קרובות הצליחה להביס את מתחריה.
למרות היותה סדרת נוער, היא הכילה גם הומור אשר התאים לכל המשפחה ולא רק לקהל הצעיר.
בזכות תכונה זו, הצליחה התוכנית תוך פחות מחודשיים להרחיב את קהל הצופים שלה בעשרות אחוזים, עד הפיכתה לסדרת הנוער המצליחה ביותר בארגנטינה מזה עשור בערך. הרייטינג שלה היה גבוה בצורה יוצאת דופן בהשוואה לסדרות נוער אחרות - פרקים רבים מתוך העונה הראשונה של פלוריסיינטה אף הגיעו אל מעל ל-20 אחוזי צפייה, נתון אשר מעט מאוד סדרות נוער בארגנטינה זכו לה לכל אורך ההיסטוריה.
העונה הראשונה של התוכנית הכילה 175 פרקים וממוצע הרייטינג של העונה היה 17.4%, כשהפרק האחרון לעונה רשם את שיא הרייטינג של הסדרה כולה (27.6%).
לעומת זאת, העונה השנייה של פלוריסיינטה לא הייתה מוצלחת כמו הקודמת, בין היתר מהסיבה שצופים כעוסים רבים עזבו את הסדרה, לאחר שהתגלה להם כי הגיבור הראשי חואן מנואל חיל נבארו ששיחק את פדריקו פריצנוולדן, לא ישתתף בעונה השנייה. הרייטינג של העונה השנייה כמעט ולא השתנה לכל אורך העונה, בשונה לעונה הקודמת אשר מספר הצופים הלך וגדל ככל שהפרקים התקדמו.
העונה השנייה הכילה 186 פרקים וממוצע הרייטינג שלה היה 14.3%.
ישראל.
גם בישראל זכתה הסדרה "פלוריסיינטה" להצלחה בלתי מבוטלת ומלבד ביקור של כוכבי הסדרה בארץ לצורך קיום ההופעה, בה צפו עשרות אלפי ילדים ובני נוער, הופקה בארץ חוברת מדבקות של הסדרה בהוצאת PMI, שלל מוצרים נלווים שוחררו לחנויות וכן הוקם אתר אינטרנט מצליח לסדרה שנוהל על ידי תומר מלמד ודורון פנקס. בשיא ההצלחה של הסדרה בארץ סחף אחריו האתר 20,000 מעריצים ביום.
בעקבות הסדרה.
לסדרה הופקו כמה מופעי תיאטרון שהצליחו בארגנטינה ויצאו לסיבוב הופעות עולמי שכלל גם את ישראל.
מופע העונה השנייה הצליח גם בארגנטינה ויצא לסיבוב הופעות, אך לא הופיע בישראל.
ב-2006 הועלה מופע שהכיל בתוכו את שירי שתי העונות של פלוריסיינטה והיה מוצלח כמו קודמיו.
סיבוב ההופעות כלל את מדינות דרום אמריקה ומרכז אמריקה.
בישראל.
סיבוב הופעות של מופע העונה הראשונה בארץ נערך באפריל 2005 בהיכל הספורט יד אליהו בתל אביב. המופע נחל הצלחה רבה ולכל מופע הגיעו בין 8500–10000 צופים. המופע עלה בארץ לאחר סיום העונה הראשונה של הסדרה וסמוך לשידור העונה השנייה בארגנטינה. טרם עלייתו בארץ עלו תהיות רבות לגבי השתתפותו של חואן מנואל חיל נבארו שגילם את פדריקו בעונה הראשונה ועזב את הסדרה לאחר סכסוך עם יוצרת הסדרה. הועלו שמועות שבנחמין רוחאס ימלא את תפקידו במופע על אף שהוא כבר משתתף בתפקיד אחר במופע. לבסוף לאחר לחצים רבים, הצליחה ההפקה לצרף את נבארו לסיבוב ההופעות הישראלי על אף שהוא כבר לא חלק מצוות השחקנים הנוכחי לגלם את אותו התפקיד שמילא בהפקה הארגנטינאית של המופע.
בשנת 2006 יצא אלבום מדבקות של העונה הראשונה של הסדרה בהוצאת PMI.
עיבודים מקומיים.
בברזיל, פורטוגל וצ'ילה שודרה תוכנית בשם "פלוריבלה" המבוססת על הסדרה,
וכן גם יצאו גרסאות לסדרה בקולומביה ומקסיקו.
שמוליק רוזנטל
מוטורולה
מוטורולה (Motorola) הייתה חברת אלקטרוניקה אמריקאית רב-לאומית, שייצרה טלפונים סלולריים וסמארטפונים. החברה הייתה מהמובילות בתחום הטכנולוגיות לתקשורת אלחוטית ומהתורמות העיקריות להפיכתן לחשובות והמצליחות של המאה ה-20. מוטורולה הייתה מהמובילות בכל שלב בהתפתחות טכנולוגיות אלו, החל ממקלטי הרדיו הראשונים של תחילת המאה ה-20, ועד לטכנולוגיות התקשורת הסלולרית של ימינו. מטה החברה ממוקם בשאמבורג, אילינוי, פרבר של שיקגו.
בשנת 2011 פוצלה מוטורולה לשתי חברות נפרדות. חברת 'מוטורולה מוביליטי' שעוסקת בייצור מכשירי סלולר, נמכרה לגוגל, ואחר כך ללנובו. שאר התחומים עברו לאחריותה של חברת 'מוטורולה סולושנס', שנחשבת במידה רבה ליורשת של חברת מוטורולה ההיסטורית.
היסטוריה.
מוטורולה החלה את דרכה בשנת 1928, תחת השם גאלווין תעשיות בע"מ. השם מוטורולה היה בתחילה שם מותג שניתן על ידי מייסד החברה, פול גאלווין לפיתוח החשוב הראשון שלה: מקלט רדיו שהותקן במכונית. מאז היו כמעט כל המוצרים של החברה קשורים, בצורה זו או אחרת, לטכנולוגיית הרדיו, אם כי היא ידעה גם להתרחב לתחומים אחרים. כך למשל, כאשר החלה להתפתח בשנות ה-60 של המאה ה-20, הייתה מוטורולה מהראשונות שפיתחו וייצרו מוליכים למחצה ורכיבים המבוססים עליהם בקנה מידה תעשייתי (מוטורולה סמיקונדקטור, חברת הבת של מוטורולה שעסקה בתחום זה, ושבין מוצריה הבולטים היו סדרת מעבדי ה-68000, ששימשו במחשבי אפל מדגמי מקינטוש ובדגמים הראשונים של מחשבי סאן, ומעבדי ה-PowerPC שפותחו ביחד עם חברת יבמ, נמכרה בשנת 2004 על ידי מוטורולה בבורסה, ונקראת היום פריסקייל סמיקונדטור).
לאחר ההצלחה הראשונית של מקלטי הרדיו לרכב, פיתחה מוטורולה מכשיר רדיו דו כיווני, בהתחלה עבור מכוניות (בעיקר עבור משטרת שיקגו שנעזרה בהם רבות בתקופת המלחמה בפשע המאורגן, בשנות ה-30 של המאה ה-20), ואחר כך גם מכשירי קשר שהיו ניתנים לנשיאה בידי אדם, ואשר זכו לכינוי Walkie Talkie. ה-Walkie Talkie זכו להצלחה רבה, בעיקר בשימושים צבאיים בעת מלחמת העולם השנייה, ועזרו למוטורולה למצב את עצמה כאחד מספקי ציוד התקשורת העיקריים של ממשלת ארצות הברית, דבר שהביא בין היתר לכך שמילותיו ההיסטוריות של ניל ארמסטרונג בעת נחיתתו על הירח שודרו לכדור הארץ דרך מכשיר של מוטורולה. בשנות ה-40 של המאה ה-20 נכנסה מוטורולה גם לתחום הטלוויזיה והייתה הראשונה שייצרה טלוויזיות עם מסך מרובע (להבדיל מהמסך העגול שהיה מקובל עד אז), ומהראשונות שיצרו טלוויזיות צבעוניות בארצות הברית. בשנת 1973 הייתה מוטורולה החברה הראשונה שהציגה יישום מסחרי של תקשורת סלולרית, טכנולוגיה שהפכה מאז לאחת מהמרכזיות שבהן עוסקת החברה.
מוטורולה מוביליטי.
בינואר 2011 פוצלה מוטורולה לשתי חברות נפרדות, 'מוטורולה מוביליטי' ו'מוטורולה סולושנס'. ב-15 באוגוסט 2011 דווח כי חברת גוגל תרכוש ב-12.5 מיליארד דולר את מוטורולה מוביליטי, העוסקת בתחום המכשירים הסלולריים. בסוף ינואר 2014 הודיעה גוגל על מכירת מוטורולה מוביליטי לחברה הסינית לנובו, למעט הפטנטים שהיו שייכים למוטורולה, וכן שמירה על חטיבת מעבדה להקמת סמארטפונים עם חלקים מתחלפים שגוגל הקימה במוטורולה. המכירה הושלמה בסוף אוקטובר 2014.
בריאיון למרקוס בראונלי, בעל ערוץ יוטיוב העוסק בסקירת עולם האנדרואיד והסלולר, בדצמבר 2013, אמר מנכ"ל מוטורולה מוביליטי דניס וודסייד, שמאז רכישת החברה על ידי גוגל, צמצמה החברה את מספר דגמי הטלפונים הסלולריים שהיא מפתחת בשנה (שבעה דגמים בשנת 2013 לעומת 45 בשנה שקודם לרכישת החברה), וזאת במטרה להתמקד באיכות המכשירים ובעדכונים מהירים למכשירים. גישת ה"עדכונים המהירים" באה לידי ביטוי בצורה בולטת ומרשימה כאשר ה-MOTO X וה-MOTO G קיבלו עדכון לגרסת אנדרואיד 4.4 פחות מחודש לאחר סיום הפיתוח שלהם - תקדים שנחשב ליוצא דופן בעולם האנדרואיד (פרט לסדרת מכשירי הנקסוס המקבלת עדכונים בסיום פיתוחם). כמו כן אמר מנכ"ל החברה שמוטורולה מוביליטי מתיימרת להציג סמארטפונים שיוכלו להתחרות עם המכשירים המובילים בשוק ועם זאת יהיו זולים מהם בצורה משמעותית. בספטמבר 2014 השיקה מוטורולה מוביליטי את הדור השני של Moto X, בפברואר 2015 חשפה את הדגם השני בסדרת ה-Moto E הזולה במיוחד, וביולי 2015 את הדגם השלישי בסדרת ה-Moto G.
רוברט וו. גאלווין ו"תרבות מוטורולה".
רוברט וו. גאלווין, בנו של פול גאלווין מייסד החברה, עמד בראשה במשך יותר מ-25 שנה, מסוף שנות ה-50 עד לאמצע שנות ה-80 של המאה ה-20, ועיצב את דמותה המיוחדת לטוב ולרע. גאלווין הבן שאף להפוך את מוטורולה למשהו שהוא הרבה יותר מאשר חברה עסקית המתעניינת בעיקר ביצירת רווחים לבעלי המניות שלה, אלא למעין תרבות המבוססת על מחויבות למערכת ערכי ליבה ועל רצון לשרת בראש ובראשונה את האינטרסים של לקוחות החברה. על מנת להגשים את היעדים הללו, הנהיג גאלווין בחברה מספר נהגים הנחשבים עד היום ליוצאי דופן בנוף התאגידים האמריקאיים. הוא תבע מכל עובדי החברה, החל מעצמו ועד לאחרון העובדים לנהוג תמיד על פי ערכי הליבה של החברה, המבוססים על שני עקרונות יסוד: כבוד מתמיד לבני אדם ויושרה בלתי מתפשרת. הוא גם דאג להטמיע אל תוך החברה, שגדלה תחת הנהגתו מעסק אמריקאי בינוני לחברת ענק רב לאומית, מנגנונים שאיפשרו לממש את הכללים הללו בפועל, כחלק מתהליכי העבודה היום יומיים. כתוצאה מכך הפכה מוטורולה לאחת החברות המוערכות ביותר בעולם מבחינת ההגינות והיושרה שבהם היא מנהלת את עסקיה. מוטורולה, להבדיל מחברות רבות אחרות בתחום הטכנולוגיה והתקשורת, לא הסתבכה מעולם בפרשיות של "הנהלת חשבונות יצירתית", וידעה גם להימנע מהסתבכות בחובות ענק. גאלווין פעל גם רבות בתחום איכות הייצור, ופיתח את שיטת 6 סיגמא למדידת איכות תהליכי ייצור, הנמצאת עד היום בשימוש במוטורולה ובחברות רבות אחרות.